చర్మము
చర్మము (Skin) మన శరీరంలో అతిపెద్ద అవయవము. దీనిలో మూడు ముఖ్యమైన పొరలుంటాయి. చర్మము శరీరమంతా కప్పి లోపలి భాగాల్ని రక్షిస్తుంది. నవరంధ్రాలవద్ద చర్మం లోపిస్తుంది. ఇది వివిధ రంగులలో ఉంటుంది. చర్మానికి సంబంధించిన విజ్ఞాన శాస్త్రాన్ని 'డెర్మటాలజీ' అంటారు.
గాయం మానడం
గాయం మానడం (Wound healing), లేదా గాయాన్ని బాగుచేయడం (Wound repair) అనేది గాయం తగిలిన తర్వాత, చర్మంలో జరిగే సంక్లిష్టమైన ప్రక్రియ. మామూలుగా ఉండే చర్మంలో బాహ్య చర్మం (బయటిపొర), అంతశ్చర్మం (లోపలి లేదా లోతైన పొర) అనే రెండు భాగాలుంటాయి. ఇవి రెండూ, సమతా స్థితిలో ఉండి, బాహ్య వాతావరణం నుండి శరీరాన్ని కాపాడుతూ ఉంటాయి. శరీరానికి రక్షణగా ఉండే ఈ అడ్డుగోడలో గాయం ఏర్పడినట్లయితే, గాయాన్ని మాన్పే ప్రక్రియ (శరీరధర్మపరమైన) వెనువెంటనే సహజసిద్ధంగా మొదలవుతుంది. గాయం మానే విధానం మూడు లేదా నాలుగు దశలుగా ఉండి, ఒకోసారి అవి ఒకదానితో ఒకటి కలగలసి కూడా ఉంటాయి, అవి: (1) రక్తస్కంధనం (కొందరు రచయితలు దీన్నొక ప్రత్యేక దశగా గుర్తించరు), (2) ఇన్‌ఫ్లమేటరీ, (3) కణాలసంఖ్య పెరిగేదశ, (4) పునరాకృతిదశ. గాయం ఏర్పడగానే, దానిపై ఒకదానితో మరొకటి అనుసంధానింపబడిన సంక్లిష్టమైన జీవ రసాయన చర్యలు జరిగి, గాయం మాన్పే ప్రక్రియ మొదలవుతుంది. గాయం ఏర్పడిన కొద్ది నిమిషాలలోనే రక్తఫలకికలు (థ్రాంబోసైట్స్) గాయంపై పోగై, తంతువుల గుచ్చీకరణను ఏర్పరుస్తాయి. ఈ గుచ్చీకరణ రక్తం కారడాన్ని నిరోధిస్తుంది (హెమోస్టాసిస్).